དགུན་གྱི་གྲང་ངར་སླེབས་བཞིན་པའི་སྐབས་དེར།དཀར་མཛེས་བོད་རིགས་རང་སྐྱོང་ཁུལ་དར་རྩེ་མདོ་གྲོང་རྡལ་དུ་ཡོད་པའི་སི་ཁྲོན་ཞིང་ཆེན་བོད་ཡིག་སློབ་འབྲིང་གི་དགེ་རྒན་ཚོས།འབྲིང་རིམ་ཆེད་སྦྱོང་བོད་ཡིག་སློབ་གྲྭ་འདིའི་ལོ་རིམ་གསུམ་པའི་མཐར་ཕྱིན་འཛིན་གྲྭའང་ཡིནསློབ་མ་རྣམས་དམིགས་བསལ་ཚོགས་འདུ་ཞིག་ལ་བོས།བོད་ཡུལ་མཐོ་སྒང་དུ་འདི་རིགས་ཀྱི་སློབ་གྲྭ་འདི་ཁོ་ན་མ་གཏོགས་མེད།ཚོགས་འདུ་འདི་སྐོང་དོན་ནི།སློབ་མ་ཚོར།སློབ་གྲྭ་འདི་ག་རང་ནས་མཐར་ཕྱིན་པའི་ཚེ་རིང་འཕེལ་ལོ།སྤྱི་ལོ་༢༠༠༧ལོར་གསར་འཛུགས་གནང་བའི་རབ་གསལ་ཞེས་པའི་གཞུང་གཉེར་མ་ཡིན་པའི་ཚོགས་པ་འདིས་བསྒྲུབས་པའི་སྦྱོང་བརྡར་གྱི་གོ་སྐབས་ངོ་སྤྲོད་བྱ་རྒྱུ་དེ་རེད།རབ་གསལ་ཚོགས་པས་བདམས་ཐོན་བྱུང་བའི་སློབ་མ་༡༥ལ་སྨྱན་མང་ལག་རྩལ་ལ་མཁོ་བའི་འཕྲུལ་ལས་དང་ལག་ལེན་ནུས་རྩལ་ཁྲིད་སྟོན་བྱེད་པའི་ཚོད་ལྟའི་སྦྱོང་བརྡར་ལས་གཞི་ཞིག་སྤེལ་རྒྱུའི་འཆར་གཞི་འཐེན་གྱི་ཡོད།གཅིག་ནས་བདམས་དོན་བྱུང་བའི་སློབ་མ་ཚོའི་སེམས་ཤུགས་དང་གོ་སྐབས་རྒྱ་སྐྱེད་ཆེད་དང་།གཉིས་ནས་ཁོང་ཚོར་མཚོན་ན་རང་ཉིད་ཀྱི་རིག་གནས་དེ་རང་ཉིད་ལ་ཅི་འདྲ་གལ་ཆེན་ཡིན་སྐོར་ངོས་ཟིན་པའི་ཆེད་དུ།སློབ་མ་འདི་ཚོས་པར་ལེན་ལས་རིགས་དང་བརྙན་ལེན་པར་ཆས་སྤྱོད་སྟངས།གྲངས་འཕྲུལ་ཐོག་ནས་སྒྲིག་སྦྱོར་བྱེད་སྟངས་བཅས་ཀྱི་སྐོར་སློབ་སྦྱོང་བྱེད་རྒྱུ་རེད།ཚོགས་འདུའི་ཐོག་ཏུ་དགེ་རྒན་ཚོས་དོ་སྣང་ཡོད་མཁན་ཚོ་འདེམས་གསེས་ཀྱི་ཁྲོད་དུ་ཞུགས་རོགས་ཞེས་གསུངས་པ་ན།གོ་སྐབས་འདི་དམ་འཛིན་བྱེད་པའི་སེམས་ཤུགས་ཀྱིས་ཚོགས་ཁང་ཁེངས།